
remevid alle his Courtez fro Westmynstre un-to the cete of
Yorke, that is to say, the Chauncerie, the Cheker, the Kingez
Bench, and also the Comyn Place, and there thay hilde alle
her Courtis of Law fro mydsomer un-to the fest of Cristismesse
next comyng. And thanne the King and his counsel sawe it
not so profitable there, as it was at London ; thanne anon he
removid hit ayen to London, and so to Westmynstre, for gret
ese of his officers and avauntage of the King and of alle the
comyns of the Reme.
And whenne the peple of London sawe and knew that
these courtis were come ayen1, and the King and his peple also,
thanne the Maire and the Aldermen, with the Cheff comyns,
let gadir a grete summe of goolde of alle the comyns of the
cite, and ordeyned and made grete rialte3 ayens his comyng
to London, for to have his grace and gode lordeschip, and
also her3 liberteis and Fraunchezes graunted unto ham ayen
as thai afore tyme hadde. And thann, by grete instaunce and
praier of Quene Anne, and of other lordez and ladez, the King
graunted hem grace....And than the King with-ynne ij dayez
aftir,com to London; and the Maire of London, scherevez,aldre-
men, and alle the worthi cite aftirward, redyn ayens the King
yn gode araye unto the heth* on this syde the maner of Schene,
submittyng humyly hem self, and mekely, with al maner of
obeysauncez un-to hym, as thay owed to do. And thus thai
brought the King and the Quene to London. And whanne
the King come to the gate of the Brygge of London, there
thay presentid hym with a mylke-white stede, sadelled and
brydilled, and trapped with white cloth of golde and red parted
togadir, and the Quene a palfraye alle white, trappid yn the
same aray with white and rede, and the conditez5 of London
ronnen white wyne and rede, for al maner pepill to drynke
of. And betuene Seint Poulez and the Cros yn Chepe, there
was made a stage, a ryalle, stondyng upon hygh; and therynne
were mony angelis, with dyvers melodiez and songe; and an
aungell come doun fro the stage on high, by a vice6, and sette
croune of golde and precious stonez and perlez apon the

